tartuNLP/wikipedia-smugri-20251201 huggingface dataset:
Vought F7U Cutlass

Vought F7U Cutlass on nuolisiipinen, kahta suihkumoottoria käyttänyt yhdysvaltalainen tukialushävittäjä. 
Konetyypin ensilento oli 29. syyskuuta 1948. Suunnittelijoilla lienee ollut käytettävissä saksalaisilta, kuten Aradolta, hankittua tiedustelutietoa. Siiven nuolikulma on 38 astetta. Koneessa ei ole korkeusvakaimia mutta siinä on kaksi sivuvakainta. Sen voimanlähteenä on kaksi Westinghouse J46-WE-8A-suihkuturbiinia, joissa on jälkipoltto. Viimeisin kehitysversio oli F7U-3. Sen huippunopeus oli 1 064 km/h, ja kone kykeni saavuttamaan 12 190 m toimintakorkeuden. Koneen aseistuksena on neljä 20 mm lentokonetykkiä, ja siipien alapuoliset ripustukset rakettiaseistukselle.
Konetyyppi vedettiin pois palveluskäytöstä vuosina 1956–1957. Cutlass oli lentäjien keskuudessa pidetty, vaikka sen onnettomuusprosentti oli varsin korkea, jopa 25 %.
Félicien Courbet

Félicien Courbet (25. helmikuuta 1888 Ixelles – 1967) oli belgialainen vesipalloilija ja uimari. Hän sai vuoden 1912 kesäolympialaisissa Tukholmassa pronssia vesipallossa. Lisäksi hän kilpaili siellä ja vuoden 1920 kesäolympialaisissa Antwerpenissä sekä 200 että 400 metrin rintauinnissa. Vuoden 1908 kesäolympialaisissa Lontoossa hän oli kilpaillut 200 metrin rintauinnissa.
Courbet ui vuonna 1909 maailmanennätyksen 100 metrin rintauinnissa. Hänen aikansa 1.22,6 paransi András Baronyin edellistä ennätystä 1,4 sekunnilla. Ennätys pysyi voimassa seuraavaan vuoteen saakka. Vuonna 1910 hän paransi Robert Anderssonin 200 metrin rintauinnin maailmanennätystä peräti 7,5 sekuntia ajallaan 3.00,8. Ennätys rikottiin vasta 1924, kun Robert Skelton alitti kolme minuuttia ajalla 2.52,6.
Daniel Gillies

Daniel Gillies (s. 14. maaliskuuta 1976 Winnipeg, Manitoba) on kanadalais-uusiseelantilainen näyttelijä. 
Gillies syntyi Winnipegissä, Kanadassa, josta hänen perheensä muutti Uuteen-Seelantiin. Hän teki ensimmäisen elokuvaesiintymisensä yhdysvaltalaisessa televisioelokuvassa "Sotilaan rakastettu" ("A Soldier’s Sweetheart", 1998), jossa hänellä oli pieni rooli. Myöhemmin hän on esittänyt muun muassa John Jamesonia elokuvassa "Spider-Man 2 – Hämähäkkimies 2" (2004). Hän on esiintynyt myös televisiosarjoissa, muun muassa sarjoissa "Into the West", jossa hän esitti Ethan Biggsiä, "Vampyyripäiväkirjat ja sen spin offia alkuperäiset" jossa hän esitti Elijah Mikalesonia, vanhinta veljeä vampyyreistä ja "virgin river" jossa hän esitti lääkäri Mark Monroeta. 
Gillies on naimisissa näyttelijä Rachael Leigh Cookin kanssa.
Len Väljas

Len Väljas (s. 21. marraskuuta 1988 Toronto) on kanadalainen maastohiihtäjä. Hänellä on sukujuuria Virossa ja Ruotsissa.
Oslon MM-kilpailuissa 2011 Väljas sijoittui vapaan hiihtotavan sprintissä 15:nneksi ja Falunissa 2015 perinteisen sprintissä 14:nneksi. Lahden MM-kilpailuissa 2017 hän sijoittui perinteisen hiihtotavan parisprintissä kuudenneksi. Pyeongchangin olympialaisissa 2018 hän oli perinteisen sprintissä seitsemäs ja vapaan paisprintissä kahdeksas.
Maastohiihdon maailmancupissa Väljas kilpaili ensimmäisen kerran tammikuussa 2009 Vancouverin sprintissä. Maailmancupin pisteille hän pääsi ensimmäisen kerran joulukuussa 2010 oltuaan 17:s Davosin sprintissä. Hänen paras henkilökohtainen sijoituksensa maailmancupissa on toinen sija, jonka hän saavutti Drammenin sprintissä maaliskuussa 2012. Hän voitti Alex Harveyn kanssa Toblachin parisprintin tammikuussa 2017.
Etruskikuusama

Etruskikuusama ("Lonicera etrusca") on monivuotinen köynnöskasvi, joka kuuluu kuusamakasvien heimoon. Kasvi saattaa kasvaa kuuden metrin korkuiseksi.
Ulkonäkö ja koko.
Kasvin lehdet ovat 4–10 senttimetriä pitkiä ja 2–5,5 cm leveitä. Etruskikuusama kukkii kesä–elokuussa tai toisen lähteen mukaan huhti–toukokuussa. Kukat ovat tiheissä ja lyhyissä kukinnoissa. Kukat ovat pituudeltaan 3–5 cm ja väriltään violetteja ja keltaisia. Kasvi tuottaa miltei senttimetrin paksuisia punaisia marjoja.
Elinympäristö ja levinneisyys.
Etruskikuusama kasvaa välimerenilmaston macchiapensastoissa ja metsiköissä. Euroopan alueella kasvia tavataan esimerkiksi Manner-Portugalissa, Portugalille kuuluvalla Madeiran saarella, Espanjassa, Ranskassa, Italiassa, Kroatiassa ja Kreikassa. Aasiassa etruskikuusama kasvaa Turkissa, Israelissa, Syyriassa, Jordaniassa ja Saudi-Arabiassa. Afrikassa kasvia tavataan Algeriassa ja Marokossa. Kasvi on siirtoistutettu Pohjois-Amerikkaan, ja siellä kasvin levinneisyysalueeseen kuuluvat Yhdysvaltain länsirannikon osavaltiot Kalifornia, Oregon ja Washington sekä Kanadan länsirannikon provinssi Brittiläinen Kolumbia.
Colorado Rockies (baseball)

Colorado Rockies on yhdysvaltalainen baseballseura, joka pelaa lajin ylimmässä ammattilaisliigassa MLB:ssä. Vuodesta 1993 lähtien pelanneen joukkueen kotipaikkana toimii Denverissä, Coloradon osavaltiossa sijaitseva Coors Field -niminen stadion. Rockies kuuluu National Leaguen läntiseen divisioonaan.
Rockies on historiansa aikana selviytynyt vain kerran; vuonna 2007 MLB:n loppuotteluihin eli World Seriesiin. Joukkue hävisi vastustajalleen Boston Red Soxille suoraan neljässä ottelussa. Kyseisellä kaudella joukkue selvisi jatkoon vasta villin kortin paikasta pelatun uusintaottelun kautta, jonka se voitti 13 vuoroparin pelin jälkeen.
Guillermo Rodríguez Melgarejo

Guillermo Rodríguez Melgarejo (20. toukokuuta 1943 Buenos Aires – 4. tammikuuta 2021) oli argentiinalainen roomalaiskatolinen piispa. Hänet vihittiin papiksi Buenos Airesin arkkihiippakuntaan 23. toukokuuta 1970 ja nimitettiin sen vihkipiispaksi sekä Ucresin titulaaripiispaksi 25. kesäkuuta 1994. Piispaksi vihkiminen seurasi 27. syyskuuta. Pääkonsekraattorina toimi Antonio Quarracino, jota avustivat Eduardo Vicente Mirás ja José María Arancibia.
Rodríguez Melgarejo sai 30. toukokuuta 2003 nimityksen San Martínin hiippakunnan piispaksi, joksi hänet asetettiin 9. elokuuta.
Andrew McCutchen

Andrew Stefan McCutchen (s. 10. lokakuuta 1986 Fort Meade, Florida) on yhdysvaltalainen baseballpelaaja, joka pelaa tällä hetkellä MLB-liigan New York Yankeesissa. Hänen pelipaikkansa on keskikoppari. 
MLB-ura.
Pittsburgh Pirates varasi McCutchenin suoraan lukiosta vuoden 2005 ensimmäisellä kierroksella, 11. pelaajana. Hän teki MLB-debyyttinsä Piratesin joukkueessa 4. kesäkuuta 2009 ottelussa New York Metsiä vastaan.
Vahvana lyöjänä tunnettu McCutchen teki keväällä 2012 Piratesin kanssa kuuden vuoden jatkosopimuksen, arvoltaan 51,5 miljoonaa dollaria. Vuosina 2011–2015 hänet valittiin MLB:n tähdistöotteluun ja kaudella 2013 National Leaguen arvokkaimmaksi pelaajaksi. Kaudella 2018 McCutchen on edustanut San Francisco Giantsia ja New York Yankeesia.
Muuta.
McCutchen valittiin yleisöäänestyksellä suositun MLB: The Show -pelisarjan vuoden 2013 version kanteen.
Malesian Grand Prix 2012

Malesian Grand Prix 2012 (virallisesti 2012 Formula 1 Petronas Malaysia Grand Prix) oli Formula 1 -kauden 2012 toinen osakilpailu, joka ajettiin 25. maaliskuuta 2012 Sepangin moottoriradalla Malesiassa. Kilpailulla oli pituutta 310 kilometriä.
Vapaat harjoitukset.
Williamsin kolmoskuljettaja Valtteri Bottas ajoi perjantain ensimmäisissä vapaissa harjoituksissa Bruno Sennan tilalla.
Kilpailu.
Hamilton piti startissa kärkipaikkansa, mutta sade yltyi voimalliseksi. Kaikki kuljettajat Narain Karthikeyania lukuun ottamatta joutuivat tekemään varikkostopin ja vaihtamaan välikelin renkaat sadekelin renkaiksi. Karthikeyan oli lähtenyt kilpailuun sadekelin renkailla ja onnistui tämän ansiosta nousemaan kymmenenneksi. Toinen olosuhteiden muuttumisesta hyötynyt kuljettaja oli Sergio Pérez, joka teki varikkostopin heti onnistuen nousemaan kolmanneksi. Kierroksella seitsemän turva-auto tuotiin radalle olosuhteiden vaikeuduttua. Kahta kierrosta myöhemmin kilpaileminen kävi mahdottomaksi sään vuoksi, mikä johti kilpailun keskeyttämiseen punaisin lipuin. Kilpailua jatkettiin tuntia myöhemmin turva-auton perässä olosuhteiden kohennuttua. Button pilasi kilpailunsa ajamalla Karthikeyanin perään joutuen tekemään ylimääräisen varikkokäynnin.
Kilpailun voittoon ajoi yllättäen Alonso. Toisen sijan nappasi Sergio Pérez ja kolmannen Lewis Hamilton.
Luettelo Finnish Dance Chartin tanssituimmista kappaleista vuonna 2011

Luettelo Finnish Dance Chartin sadasta tanssituimmasta kappaleesta vuodelta 2011.
Luettelossa listattuna Dee Jay Promotions Finlandin ylläpitämän Finnish Dance Chartin 100 tanssituinta kappaletta vuodelta 2011.
Lähteet.
← Takaisin vuoden 2011 viikkolistaan
Dagmar-puskurit

Dagmar-puskurit eli dagmarit ovat 1940–1950-luvuilla valmistetuissa henkilöautoissa suosittu muotoilullinen elementti, johon kuuluu kaksi torpedomaista uloketta.
Ensimmäisen kerran dagmarit esiintyivät vuonna 1942 esitellyssä Cadillacissa, jonka etupuskuriin oli lisätty ohjuksen kärkien tapaiset lisäkkeet. Dagmarit kasvoivat asteittain ensin vuoden 1948 ja sitten vuoden 1950 mallissa. Vuonna 1953 dagmarit korostuivat puskurissa entisestään ja muistuttivat tykin ammuksia. Cadillacin muotoilijan Harley Earlin tarkoituksena oli luoda niiden avulla mielikuva nopeudesta ja voimasta. Seuraavina vuosina dagmarit kasvoivat vuosi vuodelta. Vuonna 1957 niiden päälle lisättiin kumiset "pastiet".
Dagmarit ovat saaneet nimensä 1950-luvun alussa näytetyn "Broadway Open House" -nimisen TV-show’n Virginia Ruth Egnorin esittämän Dagmar-hahmon rintavarustuksen mukaan.
Cadillacin viitoittaman esimerkin innoittamina muutkin amerikkalaiset autonvalmistajat käyttivät dagmareita ja ne löytyivät muun muassa Lincolneista. Vuonna 1961 dagmar-aikakausi oli kuitenkin jo ohi ja saman vuosikymmenen loppupuolella autoissa siirryttiin muutenkin hillitympään muotokieleen.
Eileen Collins

Eileen Marie Collins (s. 19. marraskuuta 1956) on yhdysvaltalainen entinen NASAn astronautti ja Yhdysvaltain ilmavoimien majuri (evp).
Collinsin vanhemmat muuttivat Irlannista Yhdysvaltoihin siirtolaisiksi. Collins on entinen sotilaslentäjien lennonopettaja ja koelentäjä. Hän oli ensimmäinen nainen avaruussukkulan komentajana ja pilottina. Hänet on palkittu useilla kunniamerkeillä.
Koulutus ja sotilasura.
Hän valmistui Vance Air Force Basessa lentäjäksi vuonna 1979, missä toimi vuoteen 1982 asti T-38 Talonin lennonopettajana ennen siirtymistään Travis Air Force Baseen Lockheed C-141 Starlifter -rahtikoneen komentajaksi ja lennonopettajaksi.
Vuonna 1989 Collins osallistui toisena naispilottina Yhdysvaltain ilmavoimien koelentokouluun (USAF TPS) ja valmistui luokan 89B mukana vuonna 1990.
Collinsilla on yli 6 751 lentotuntia 30 erityyppisellä lentokoneella. Hän jäi eläkkeelle ilmavoimista tammikuussa 2005.
Ura NASAssa.
Collins valittiin astronauttikoulutukseen 1990, minkä hän suoritti heinäkuussa 1991.
Collins osallistui seuraaville avaruussukkulalennoille:
1. toukokuuta 2006 Collins ilmoitti lähtevänsä NASAsta viettääkseen enemmän aikaa perheensä kanssa ja suuntautuakseen muihin tehtäviin.
Collins meni naimisiin lentäjä Pat Youngsin kanssa vuonna 1987. Heillä on kaksi lasta.
Lauri Saxén

Lauri Otto Saxén (27. heinäkuuta 1927 Helsinki – 10. lokakuuta 2005 Helsinki) oli suomalainen lääkäri, Helsingin yliopiston professori ja kansleri vuosina 1993–1996. Hän hoiti kokeellisen patologian ylimääräistä henkilökohtaista professuuria vuosina 1967–1993.
Saxénin vanhemmat olivat patologisen anatomian professori Arno Saxén ja Katri Natalia Palmroth. Myös hänen veljensä Erkki Saxén toimi patologisen anatomian professorina. Saxén tuli ylioppilaaksi Helsingin suomalaisesta yhteiskoulusta 1945 ja valmistui filosofian maisteriksi 1950. Lääketieteen lisensiaatin tutkinnon hän suoritti 1954, jolloin hän myös väitteli lääketieteen ja kirurgian tohtoriksi. Filosofian lisensiaatin tutkinnon Saxén suoritti 1964, patologian erikoislääkärin pätevyyden hän sai 1961. Saxén oli Helsingin yliopiston embryologian dosentti vuodesta 1957 vuoteen 1961, ennen professuuriaan hän työskenteli paitsi Helsingin yliopistossa, myös Valtion lääketieteellisen toimikunnan ja HYKSin palveluksessa. Saxénin puoliso vuodesta 1951 oli hammaslääkäri Leena Maija Pelkonen.
Saxén sai Matti Äyräpään palkinnon vuonna 1975.
Teresio Ferraroni

Teresio Ferraroni (8. joulukuuta 1913 – 4. syyskuuta 2007) oli italialainen roomalaiskatolinen piispa. Hänet vihittiin papiksi Milanon arkkihiippakuntaan 6. kesäkuuta 1936 ja nimitettiin sen vihkipiispaksi sekä Gaurianan titulaaripiispaksi 7. joulukuuta 1966. Piispaksi vihkiminen seurasi 8. tammikuuta 1967. Pääkonsekraattorina toimi Giovanni Umberto Colombo, jota avustivat Giuseppe Schiavini ja Luigi Oldani.
Ferraroni sai vuonna 1970 nimityksen Comon koadjuuttoripiispaksi, ja 1. marraskuuta 1974 hänestä tuli sen piispa, jona hän toimi, kunnes jäi eläkkeelle 31. tammikuuta 1989.
Supermarine Swift

Supermarine Swift on brittiläinen Supermarinen suunnittelema ja valmistama suihkuhävittäjä. 
Swift oli yksi ensimmäisiä nuolisiipisiä suihkuhävittäjiä. Sen ensilento oli 5. elokuuta 1951. Moottorina oli Rolls-Royce Avon -suihkuturbiini. Se antoi alisoonisen huippunopeuden 1 100 km/h korkealla eli Mach 0.92. Lakikorkeus oli 13 725 metriä. Kantama oli 1 175 km, sekä nousukyky 3 752 m/min.
Konetyyppiä käytettiin vuodesta 1954 alkaen, muun muassa Länsi-Saksaan sijoitetuissa Britannian kuninkaallisten ilmavoimien lennostoissa. Se poistettiin palveluksesta 1961, kun koneen ohjattavuudessa oli ilmennyt vakavia ongelmia. Kone oli nopea omaan aikakauteensa nähden, ja se saavutti lyhyeksi aikaa nopeusennätyksen, 1 184 km/h. 25. syyskuuta 1953, M.J. Lithgowin tekemä, Swift F.4-koneen ennätys rikottiin kuitenkin varsin pian.
Konetyyppiä edelsi Supermarine Attacker ja sitä seurasi Supermarine Scimitar.
Peipohja

Peipohja on yksi Kokemäen kaupunginosista. Se on osa Kokemäen keskustaajamaa, sijaiten noin kaksi kilometriä keskustan lounaispuolella. Peipohjan lävitse kulkevat Valtatie 2 ja Tampere–Pori-rata. Kokemäki–Rauma-rata erkanee Tampereen radasta Peipohjassa. Vuonna 2018 asukasluku postinumeroalueella 32810 Peipohja oli 1 794.
Peipohjassa sijaitsee Satakunnan ammattiopiston Kokemäen toimipiste. Peipohjan alakoulu sekä päiväkoti lopettivat toiminnan v. 2016. Peipohjan alakoulu purettiin v. 2023. Peipohjassa on runsaasti PK-yrityksiä. Sen sijaan kaupalliset palvelut ovat hävinneet 1990- ja 2000-lukujen aikana.
Peipohjassa on myös Kokemäen rautatieasema, joka tunnettiin aikaisemmin Peipohjan aseman nimellä. Rautatieasema-alue on Museoviraston inventoima valtakunnallisesti merkittävä rakennettu kulttuuriympäristö. Peipohjan pikavuoropysäkillä pysähtyvät kaikki Helsingin ja Porin väliä kulkevat linja-autot. Ainoastaan osa niistä kiertää Kokemäen keskustan kautta.
World Victory Road

World Victory Road oli japanilainen vapaaottelujärjestö, joka mainosti Sengoku Raiden Championship tapahtumia. Organisaatio perustettiin pian sen jälkeen, kun Priden toiminta lakkautettiin. Otteluita lähetettiin Japanissa Fuji TV:stä ja Yhdysvalloissa HDNetissä. Organisaatio kuitenkin lopetettiin, kun heidän pääsponsorinsa alennustavaratalo Don Quijote lopetti sponsoroinnin kokonaan.
Säännöt.
Organisaation säännöt poikkesivat hieman yhdistyneistä vapaaottelu säännöistä, kuten maassa olevaa ottelijaa saa talloa jalalla ja polvella päähän. Sitä vastoin kyynärpäällä lyöminen ja normaalit potkut maassa makaavan päähän olivat kiellettyjä. Ottelut kestivät kolme viiden minuutin erinä.
Tulkkila

Tulkkila on Satakunnassa sijaitsevan Kokemäen kaupungin kirkonkylä. Se on osa Kokemäen keskustaajamaa ja sijoittuu Yhdystie 2471:n (Satakunnantie) ja Kokemäenjoen väliselle alueelle. Sen lävitse kulkee noin kilometrin mittainen "Tulkkilantie".
Tulkkilassa sijaitsee suurin osa Kokemäen kunnallisista palveluista. Kaupalliset palvelut Tulkkilassa ovat vähentyneet sen eteläpuolelle rakennettujen uusien liikekeskusten ja valintamyymälöiden myötä. Tulkkilassa onkin enää lähinnä pieniä erikoisliikkeitä.
Rakennuskanta koostuu eri ikäisistä liike- ja kunnallisista rakennuksista sekä pääosin vanhemmista pientaloista. Tulkkilan korkeimmalla paikalla sijaitsee vuonna 1786 rakennettu Kokemäen kirkko, joka on nimetty kuningas Kustaa III:n mukaan. Kirkon ympärillä on 1900-luvun alkupuolelta peräisin olevia puurakenteisia pien- ja liiketaloja. Kokemäen kirkonseutu on Museoviraston inventoima Valtakunnallisesti merkittävä rakennettu kulttuuriympäristö. Tulkkilasta muodostettiin taajaväkinen yhdyskunta vuonna 1923. 
Kokemäenjoen ylittää Tulkkilan kohdalla kaksi siltaa, uudempi vuonna 1963 rakennettu maantiesilta sekä 1918 valmistunut Tulkkilan museosilta. Vuosittain Tulkkilassa järjestetään "Tulkkilan Yö"-niminen tapahtuma, jonka yhteydessä esimerkiksi kaupunginosan pääkatuna tunnettu "Tulkkilantie" suljetaan tieliikenteeltä.
Tulkkilan kohdalla Tampere–Pori-radalla sijaitsi vuonna 1895 käyttöön otettu ja vuonna 1984 lakkautettu Kokemäen vanha rautatieasema.
Sami Rintanen

Sami Rintanen (s. 11. heinäkuuta 1974 Pori) on suomalainen jalkapallovalmentaja ja entinen jalkapalloilija. Hän on viimeksi toiminut Naisten Liigassa pelaavan NiceFutiksen päävalmentajana. Aikaisemmin Rintanen on valmentanut FC Jazzin edustus- ja juniorijoukkueita. Omalla peliurallaan Rintanen edusti Veikkausliigassa FC Jazzia ja FF Jaroa. Lisäksi hän on pelannut Pallo-Iiroissa ja Musan Salamassa alemmilla sarjatasoilla.
Kaudella 1996 Rintanen esiintyi FC Jazzin paidassa yhdessä liigaottelussa. Vuonna 2002 hän pelasi Jarossa 16 ottelua. Puolustajana pelannut Rintanen joutui lopettamaan liigauransa seuraavana talvena polvivamman vuoksi.
Vuonna 2004 hän aloitti FC Jazzin A-junioreiden valmentajana, mutta liittyi syyskuussa liigajoukkueen valmennusryhmään Seppo Sairasen kakkosvalmentajaksi. Jazzin hävittyä ensimmäisen karsintaottelun IFK Maarianhaminaa vastaan hänet nostettiin päävalmentajaksi vain kolme päivää ennen ratkaisevaa toista ottelua. Vuosina 2006–2010 Rintanen toimi FC Jazz-junioreiden edustusjoukkueen pää- ja kakkosvalmentajana pelaten myös joitakin otteluita. Suomen Cupin pikkufinaalissa 2009 hän teki voittomaalin City Starsia vastaan ottelun viimeisellä minuutilla. 
Tammikuussa 2012 Rintanen siirtyi NiceFutiksen päävalmentajaksi. Kesäkuussa 2013 hänet siirrettiin seuran päävalmentajan paikalta muihin tehtäviin. Vuonna 2014 Rintanen valmensi FC Jazzin A-junioreita. Kausina 2015–2018 hän valmensi VPS:n juniorijoukkueita, mutta palasi kaudeksi 2019 2. divisioonassa pelaavan NiceFutiksen päävalmentajaksi. Kesällä 2020 Rintanen aloitti Liedon Pallon valmennuskoordinaattorina.
Blagoevgradin alue

Blagoevgradin alue () on yksi Bulgarian alueista, joka sijaitsee maan lounaisosassa. Sillä on yhteistä rajaa Kreikan ja Pohjois-Makedonian kanssa. Blagoevgradin alue on jaettu neljääntoista kuntaan.
Blagoevgradin alue kuului aikoinaan muinaiseen Traakian valtakuntaan. Aluetta asuttivat traakialainen heimo Maedi. Aleksanteri Suuri perusti seudun ensimmäisen kaupungin nimeltä Alexandrupoliksen noin vuonna 340 eaa. Kaupungin epäillään tuhoutuneen, kun traakialaiset hyökkäsivät kaupunkiin.
Steve Beeks

Stephen John "Steve" Beeks (s. 10. huhtikuuta 1971 Ashford, Englanti) on englantilainen jalkapallovalmentaja, joka valmentaa A lygan pelaavaa Gintra. 
Hän valmensi Åland Unitedia jo aiemmin kaudet 2011 ja 2012. Syyskuussa 2012 hänen ilmoitettiin siirtyvän IFK Marianhaminan nuorisovalmennuspäälliköksi. Beeks palasi Åland Unitedin päävalmentajaksi kaudeksi 2021.
Beeks aloitti valmentajana jo alle 20-vuotiaana ja hän omaa UEFA:n A-lisenssin. Beeks on valmentanut englantilaisia aladivisioonajoukkueita muun muassa Southern League-sarjassa sekä toiminut pelaajatarkkailijana AFC Wimbledonille. Hänellä on Englannissa oma jalkapallokoulu, jonka joukkueet ovat käyneet pelaamassa useissa junioriturnauksissa Suomessa. Pelaajaurallaan Beeks on edustanut muun muassa Aldershot Townia.
Chaleo Yoovidhya

Chaleo Yoovidhya (, 17. elokuuta 1923 Pichit, Thaimaa – 17. maaliskuuta 2012 Bangkok) oli thaimaalainen liikemies, energiajuoma Red Bullin kehittäjä ja Thaimaan rikkain ihminen.
Terttu Pakarinen

Terttu Pakarinen (22. heinäkuuta 1946 – 29. helmikuuta 2012) oli suomalainen arkkitehti ja Tampereen teknillisen korkeakoulun yhdyskuntasuunnittelun professori.
Pakarinen valmistui arkkitehdiksi Teknillisestä korkeakoulusta 1974 ja tekniikan tohtoriksi Tampereen teknillisestä korkeakoulusta 1985. Hän oli suomalaisen yhdyskuntasuunnittelun tutkimuksen uranuurtajia.
Phichit (provinssi)

Phichitin provinssi () on yksi Thaimaan provinsseista ("changwat") maan pohjoisosassa. Sen naapuriprovinsseja ovat Phitsanulok, Phetchabun, Nakhon Sawan ja Kamphaeng Phet. Provinssin pinta-ala on 4 531 neliökilometriä ja siellä on arviolta 539 300 asukasta (vuonna 2017).
Historia.
Phichitin kaupungin on perustanut vuonna 1058 Phraya Kotabongthevaraja, ja alkuun se kuului Sukhothain kuningaskuntaan, myöhemmin Ayutthayan kuningaskuntaan.
Kaupungin nimi on muuttunut historian kuluessa useita kertoja. Alkuun se oli "Sra Luang" (Kuninkaallisen lammen kaupunki), Ayutthayan aikaan "Okhaburi" (kaupunki suolla) ja nyttemmin "Phichit" (kaunis kaupunki).
Aluejako.
Provinssi jakautuu 12 piiriin ("amphoe"), jotka edelleen jakautuvat 89 alapiiriin ("tambon") ja 852 kylään ("muban").
Iso Australian mutka

Iso Australian mutka () on Intian valtamereen kuuluva laaja ja myrskyisä merialue, joka levittäytyy puolikuun muotoisena lahtena Australian eteläpuolella. Lahden löysi hollantilainen tutkimusmatkailija Pieter Nuyts vuonna 1627 ja sen karua rannikkoa kartoitti ensimmäisenä englantilainen Matthew Flinders vuonna 1802.
Maantiede.
International Hydrographic Organization määrittelee Ison Australian mutkan rajat seuraavasti: pohjoisessa raja seuraa Australian etelärannikkoa Victorian osavaltioon kuuluvasta Cape Otwaysta Länsi-Australian eteläreunalla sijaitsevaan West Cape Hoween. Sieltä raja kulkee avomerta pitkin South West Capeen Tasmaniassa, josta se jatkuu saaren länsirannikkoa pitkin pohjoiseen Cape Grimiin saakka ja edelleen King Islandin kautta takaisin Cape Otwayhyn. Lahden pituus on 2 800 kilometriä lännestä itään ja leveys enimmillään noin 1 000 kilometriä. Pinta-alaltaan se on 950 000 neliökilometriä ja tilavuudeltaan reilut kaksi miljoonaa kuutiokilometriä. Veden keskisyvyys on 2 200 metriä ja suurin tunnettu syvyys 4 500 metriä. Toisen, laajemmin hyväksytyn määritelmän mukaan eteläraja kulkee Cape Carnotista Etelä-Australiassa Cape Pasleyyn Länsi-Australiassa, jolloin lahden pituudeksi tulee ”vain” 1 160 kilometriä.
Lahden pohjoisrannikolle ovat leimallisia jylhät rantakalliot, joiden takana levittäytyy kuivailmastoinen Nullarborin tasanko. Myös rantakallioiden ja meren väliin on muodostunut hiekkainen rannikkotasanko Länsi-Australian kaakkoisreunalle, lähelle Etelä-Australian vastaista rajaa. Lahdella sijaitsevia saariryhmiä ovat Recherchen saaristo Länsi-Australian rannikolla sekä Nuytsin saaristo, Investigator Group ja Whidbeysaaret Etelä-Australian rannikolla. Sen rannikolle on perustettu Nuytslandin luonnonsuojelualue ja Cape Aridin kansallispuisto. Talvisin lahdella puhaltavat voimakkaat länsituulet, joiden vuoksi sen sääolot ovat usein myrskyiset ja arvaamattomat.
Luonto.
Biologisesti Iso Australian mutka on maailman vähätuottoisimpia merialueita, sillä se kuuluu lämpimän Leeuwinin virran vaikutuspiiriin, joka estää kylmää ja ravinteikasta pohjavettä kumpuamasta meren pintakerroksiin. Lahden ainutlaatuinen eliöstö onkin kehittynyt selviämään niukan ravinnon turvin ja sisältää paljon lajeja, joita ei tavata missään muualla. Merenpohjassa kasvaa laajoja kelppimetsiä, joissa elää muun muassa taitavasti naamioituneita raitalehvähevosia sekä suuria ja värikkäitä "Sepia apama" -seepioita. Talvikuukausina lahdelle kerääntyy etelänmustavalaita parittelemaan ja kasvattamaan poikasiaan. Lahden rannoilla elää australianhylkeitä, jotka joutuvat imettämään poikasiaan peräti puolitoista vuotta, jotta nämä selviäisivät karussa elinympäristössä.
Electronic Entertainment Expo 2011

Electronic Entertainment Expo 2011 (lyhyesti E3 2011) oli Electronic Entertainment Expon 17. järjestämä messu. Messut pidettiin Los Angelesissä Conference Centerissä 7–9. kesäkuuta 2011. E3 2011 -messuilla kohokohdiksi muodostuivat Sonyn esittelemä PlayStation Vita -käsikonsoli, Nintendon julkistama Wii U -pelikonsoli ja Microsoftin esittelemä "Halo 4". Tapahtumaa näytettiin myös televisiossa G4-televisiokanavalla.
Esitellyt pelit.
E3 2011 -tapahtumassa yhteensä 29 eri videopeliyhtiötä esitteli omia uutuuksiaan. 2K Games esitteli omasta valikoimastaan esimerkiksi "Duke Nukem Foreverin" ja "The Darkness II":n. Activision puolestaan esitteli muun muassa ja ensimmäisen hahmonsiirtoteknologiaa käyttävän pelin, "n". Electronic Arts esitteli muun muassa "Battlefield 3":n ja "in". Sega puolestaan esitti esimerkiksi "Rise of Nightmaresin", "Shinobin" ja Sonic the Hedgehogin 20-vuotisjuhlapelin, "Sonic Generationsin". Muista tunnetuista kehittäjistä THQ esitti "in" ja Traveller’s Tales esitti ainoana näyttelykohteenaan "Lego City Storiesin".
Pelikonsoleita esitelleistä kehittäjistä Microsoft esitteli peleistään esimerkiksi "Forza Motorsport 4":n ja "n". Nintendon kokoelmaan kuuluivat puolestaan muun muassa "Boom Street", "Mario Party 9" ja "Super Mario 3D Land". Sony esitteli PlayStation Vitan lisäksi "n" ja "in".
Näytteilleasettajat.
Tässä on luettelo huomattavimmista videopelejä tai konsoleita esitelleistä videopeliyhtiöistä.
Zdzisław Antczak

Zdzisław Antczak (20. marraskuuta 1947 – 28. helmikuuta 2019) oli puolalainen käsipalloilija. Hän kuului vuoden 1976 kesäolympialaisissa Montrealissa pronssia saaneeseen joukkueeseen. Hän oli vuoden 1972 kesäolympialaisissa Münchenissä sijoittunut joukkueineen kymmenenneksi.
Merenjumalan poika

Merenjumalan poika () on Rick Riordanin kirjoittama fantasiakirja, joka perustuu kreikkalaiseen ja roomalaiseen mytologiaan. Se on toinen kirja "Olympoksen sankarit" -kirjasarjassa. Suomeksi kirja on julkaistu Otavan kustantamana ja Ilkka Rekiaron kääntämänä vuonna 2012.
Kirja kertoo muistinsa menettäneestä Percy Jacksonista ja hänen uusista ystävistään Hazel Levesquesta ja Frank Zhangista heidän matkatessaan Alaskaan pysäyttämään Gaian suunnitelmat ja vapauttamaan kuoleman jumala Thanatos.
"Merenjumalan poika" julkaistiin ensimmäisenä kovakantisena 4. lokakuuta 2011 Disney-Hyperionin toimesta John Roccon suunnittelemalla kannella. Teos on sen jälkeen julkaistu taskukirjana, äänikirjana ja e-kirjana ja se on käännetty 37:lle kielelle mukaan lukien suomeksi.
Eksynyt sankari

Eksynyt sankari () on Rick Riordanin 2010 kirjoittama Olympoksen sankarit -kirjasarjan ensimmäinen osa. Teos jatkaa Percy Jacksonin seikkailuja. Se julkaistiin suomeksi Otavan kustantamana ja Ilkka Rekiaron kääntämänä 2011.
Juoni.
Kirjan alussa kuusitoistavuotias Jason Grace herää luokkaretkibussissa muistinsa menettäneenä. Hänen vieressään istuvat Piper McLean ja Leo Valdez. He väittävät olevansa Jasonin parhaita kavereita, jota Jason epäilee, sillä ei muista heistä ollenkaan mitään. Niin sanotun "Korpikoulun" luokka on menossa retkelle Grand Canyoniin, jossa he joutuvat myrskynhenkihyökkäyksen kohteeksi. Muut luokan oppilaat pääsevät turvaan, mutta kolmikko ja ryhmän johtaja, koutsi Hedge, jäävät terassille jumiin myrskynhenkien kanssa. Kaikkien hämmästykseksi Jason alkaa taistella myrskynhenkiä vastaan kuin ammattilainen, ja koutsista paljastuu hänen toinen puolensa, hän on Satyyri. Myrskynhenget onnistuvat kuitenkin viemään Hedgen. Hetkeä myöhemmin tulee paikalle lentävät vaunut, joissa on kyydissä kreikkalaiset puolijumalat Butch ja Annabeth, jonka poikaystävä Percy Jackson on kadonnut. He vievät kolmikon Puoliveristen leiriin, jossa heidänkaltaisensa saavat koulutuksensa. Piperin jumalvanhemmaksi paljastuu Afrodite ja Leon Hefaistos, mutta Jasonin kohdalla tilanne on hankala, sillä tulee ilmi, että hän ei oikeastaan ole kreikkalaisen jumalan poika, vaan roomalaisen. Hänen vanhempansa on Jupiter, kreikkalaisittain ja myös tunnetummin Zeus. Jason, Leo ja Piper joutuvat etsintäretkelle vapauttamaan jumalten kuningatarta Heraa, joka on vangittu. Leo onnistuu hankkimaan heille kulkupelin, metallisen lohikäärmeen, jonka hän nimeää Festukseksi, joka tarkoittaa latinaksi onnellista. Retkellä he joutuvat tapaamaan monenlaisia hirviöitä, kuten Medeian ja kyklooppeja. Lisäksi Jason alkaa muistaa asioita aikaisemmasta elämästään. Palattuaan onnistuneelta etsintäretkeltään kolmikko saa tietää, että heillä on vielä isompi tehtävä hoidettavana yhdessä neljän muun puolijumalan kanssa, joista yksi on Annabeth. Heidän täytyy käydä noutamassa roomalaisia puolijumalia ja Percy Jackson Juppiterin leiristä, jonka Jason muisti menneisyydestään, ja sen jälkeen purjehtia Kreikkaan pelastamaan maailma Gaialta, maan jumalattarelta.
Vastaanotto.
Kirja sai julkaisunsa jälkeen pääasiassa hyviä arvosteluja. Kirja oli 14 viikkoa Yhdysvaltain nuortenkirjojen bestseller-listan ykkösenä.
Andrzej Szymczak

Andrzej Szymczak (8. syyskuuta 1948 Konstantynów Łódzki – 6. syyskuuta 2016) oli puolalainen käsipalloilija. Hän kilpaili Montréalin kesäolympialaisissa 1976 saavuttaen joukkueineen pronssia. Vuoden 1972 kesäolympialaisissa Münchenissä hän kuului kymmenenneksi sijoittuneeseen joukkueeseen.
Maalivahtina pelannut Szymczak voitti maajoukkueessa myös MM-pronssia vuonna 1982. Hän kuoli juuri ennen 68-vuotissyntymäpäiväänsä 6. syyskuuta 2016.
Santiago Malgosa

Santiago Malgosa Morera (s. 25. heinäkuuta 1956 Terrassa) on espanjalainen entinen maahockeypelaaja. Hän sai joukkueineen hopeaa vuoden 1980 kesäolympialaisissa Moskovassa. Vuoden 1984 kesäolympialaisissa Los Angelesissa hän kuului kahdeksanneksi sijoittuneeseen joukkueeseen.
Malgosa on Kim Malgosan veli ja Juan Malgosan serkku.
Sandra Chick

Alexandra ”Sandra” Chick (s. 2. kesäkuuta 1947 Burnham Market, Norfolk, Yhdistynyt kuningaskunta) on zimbabwelainen kilpauransa päättänyt maahockeypelaaja ja olympiavoittaja.
Chick pelasi Zimbabwen olympiakultaa voittaneessa naisten maajoukkueessa Moskovassa 1980, missä naisten maahockeyturnaus kuului ensimmäisen kerran olympiaohjelmaan. Hän pelasi jokaisessa viidessä ottelussa ja teki yhden maalin Itävaltaa vastaan. Zimbabwen joukkue kutsuttiin Moskovan boikoteista kärsineeseen olympiaturnaukseen vain viikkoja ennen olympialaisten alkua, ja pelaajat valittiin vain päiviä ennen avajaisia. Maa oli ennen samana vuonna tapahtunutta itsenäistymistään ollut suljettu olympialaisista rotusyrjintänsä vuoksi, tosin olympiajoukkueen jäsenet kuuluivat kaikki maan valkoihoiseen vähemmistöön. Maajoukkue pelasi ensimmäisen kerran kotimaansa ulkopuolella ja keinotekoisella alustalla. Moskovassa Zimbabwe ei hävinnyt otteluakaan voitettuaan vastustajistaan kolme ja pelattuaan kahdesti tasan.
Chickin kaksoissisko Sonia Robertson pelasi myös samassa Moskovan-olympiajoukkueessa.
Meduusakalat

Meduusakalat (Centrolophidae) on ahvenkaloihin kuuluva heimo. Heimon lajeja tavataan kaikista valtameristä lämpimistä ja lauhkeista vesistä.
Lajit ja anatomia.
Meduusakalojen heimoon kuuluu 7 sukua ja noin 27 lajia. Lajeja ovat muun muassa mustameduusakala ("Centrolophus niger") ja pohjanmeduusakala ("Hyperoglyphe perciformis"). Suurimmat lajit voivat saavuttaa 137 cm:n pituuden, mutta yleensä ne jäävät noin 50–120 cm:n mittaisiksi. Kalojen ruumiinmuoto on pitkulainen tai ovaalinmuotoinen ja pää sekä kuono ovat pyöreähköt. Meduusakaloilla on yksi pitkä selkäevä ja myös peräevä on pitkä. Pyrstöevä on hieman haarautunut. Suu on suuri ja ulottuu silmien taakse. Meduusakalojen suomut ovat pienikokoiset ja puuttuvat usein päästä. Väriltään meduusakalalajit ovat tyypillisesti yksivärisen harmaita, ruskeita tai vihertäviä. 
Levinneisyys ja elintavat.
Meduusakalalajeja tavataan lauhkeista ja trooppisista vesistä Atlantin sekä Intian valtamerestä ja Tyynestämerestä lukuun ottamatta niiden keskiosia. Ne elävät usein syvissä vesissä lähellä mannerjalustoja ja saaria. Erityisesti nuoret kalat liikkuvat meduusojen ja kelluvien esineiden läheisyydessä lähempänä pintaa. Meduusakalojen ravintoa ovat meduusat, salpat, pienet kalat sekä äyriäiset. Meduusakaloja saadaan toisinaan saaliiksi siimoilla ja ne ovat maultaan hyviä ruokakaloja.
Hiatus

Hiatus ( ’aukko’) eli diereesi ( ’jako’) on fonetiikassa kahden peräkkäisen vokaalin välinen tavu- tai sanaraja. Päinvastoin kuin diftongissa, vokaalit eivät muodosta äännejatkumoa, vaan sijaitsevat joko eri tavuissa tai eri sanoissa. Peräkkäisiä vokaaleja, joiden välissä on tavuraja, kutsutaan vokaaliyhtymäksi. Esimerkki vokaaliyhtymästä sisältyy suomalaisittain äännettäessä itse sanaan "hiatus" , jossa "i"- ja "a"-vokaalien välissä on siis hiatus. Arkisempi esimerkki on vaikkapa sanassa "pian" . Kahden sanan välinen hiatus esiintyy esimerkiksi ilmauksessa "hyvä on".
Antiikin Kreikan ja Rooman runoudessa hiatus oli epätoivottavaa, ja sitä vältettiin elisiolla eli jättämällä edeltävä vokaali pois (tätä esiintyy sanojen rajalla suomessakin: esim. "mutta ei" → "mutt’ ei" → "muttei"). Vaihtoehtoisesti hiatusta voidaan välttää jättämällä jälkimmäinen vokaali pois, sulauttamalla vokaalit yhdeksi äänteeksi tai lisäämällä niiden väliin konsonantti.
Hiatuksen ilmeneminen kirjoituksessa.
Suomen oikeinkirjoituksessa vokaalien välistä tavurajaa ei yleensä erikseen merkitä, paitsi jos se esiintyy kahden saman vokaalin välissä. Sanan sisällä tällainen tilanne voi syntyä vokaalien välisen k:n kadotessa astevaihtelun vuoksi, ja tällöin tavuraja osoitetaan heittomerkillä: "vaaka" : "vaa’an". Yhdyssanan osien välissä heittomerkin sijasta käytetään yhdysviivaa: "linja-auto".
Muinaiskreikkaa kirjoitettaessa hiatus merkittiin lisäämällä jälkimmäisen vokaalin päälle erokepisteet eli "dialytiká"-tarke. Käytännössä sama tarke on latinalaisen kirjaimiston yhteydessä esiintyvä treema, jonka käyttö erokepisteinä on latinan välityksellä periytynyt muun muassa ranskaan (esim. "Citroën") ja jossain määrin englantiinkin (esim. "coöperation", nykyään tosin tavallisemmin "co-operation" tai "cooperation").
Himation

Himation ) oli antiikin Kreikassa käytetty joko villasta tai pellavasta kudottu suuri neliskulmainen viitta. Sitä käyttivät sekä naiset että miehet. He voivat kietoa ja laskostaa sen vartalolleen monin eri tavoin ja yleensä niin, ettei kiinnitykseen käytetty solkea. Himationia voitiin käyttää sellaisenaan tai ohuemman kitonin päällä.
Roomalaisten vastine himationille oli pallium.
HRT F112

HRT F112 on espanjalaisen Formula 1 -talli HRT:n käyttämä auto kaudella 2012. Autoa kuljettavat espanjalainen Pedro de la Rosa ja intialainen Narain Karthikeyan. Tallin testikuljettajina toimi Dani Clos ja Ma Qinghua, joista Clos pääsi ajamaan kuusi ja Qinghua neljä kertaa perjantain ensimmäisissä harjoituksissa. F112 oli tarkoitus julkistaa 21. helmikuuta, mutta julkistamista myöhäistettiin maaliskuulle, sillä auto ei läpäissyt pakollisia kolaritestejä. Autoa oli tarkoitus testata ensi kertaa kolmansissa ja viimeisissä talvitesteissä Barcelonassa. Auto läpäisi kolaritestit, mutta talli ei saanut sitä valmiiksi viimeiseen testijaksoon mennessä, joten päässyt testaamaan autoa talvitesteissä lainkaan. Auto teki debyyttinsä radalla 5. maaliskuuta, jolloin talli ajoi mainoskuvauksia varten sallitun testisession Barcelonassa.
Auto käyttää Cosworthin valmistamaa 2,4 litran V8-moottoria.
Yhteenveto.
Avauskilpailussa Australiassa tallin molemmat kuljettajat karsiutuivat edellisen vuoden tapaan kilpailusta, sillä kuljettajien kierrosajat eivät mahtuneet 107 prosentin karsintarajan sisään. Tallilla oli myös vaikeuksia saada molemmat autot valmiiksi katsastukseen kisaviikonlopun alla. Viikkoa myöhemmin Malesiassa talli pääsi mukaan myös itse kilpailuun. Letkan hänniltä startanneet de la Rosa ja Karthikeyan onnistuivat nousemaan kilpailussa joitakin sijoja poikkeuksellisten olosuhteiden avittamana. Sään parannuttua he kuitenkin putosivat takaisin kilpailun viimeisille sijoille. Karthikeyan sijoittui lopputuloksissa 21. sijalle ja de la Rosa 22. sijalle. Myöhemmin Kartihkeyan kuitenkin sai rangaistuksen aiheutettuaan Sebastian Vettelin renkaan puhkeamisen kilpailun loppupuolella. 20 sekunnin rangaistuksen seurauksena Karthikeyan putosi de la Rosan taakse ollen koko kilpailun viimeinen. Aiemmin samassa osakilpailussa Karthikeyan myös teloi Jenson Buttonin etusiiven, mutta tuomaristo ei rankaissut häntä tästä, sillä Button kertoi syyn olleen hänen.
Myös Kiinassa ja Bahrainissa tallin kuljettajat ajoivat viimeistä edellisillä sijoilla peräkkäin maaliin reilusti kärjelle jääneenä. Espanjan osakilpailun aika-ajoissa Karthikeyan karsiutui toistamiseen 107 prosentin aikasäännön vuoksi, mutta tuomaristo antoi hänen osallistua kilpailuun tästä huolimatta. Itse kilpailussa Karthikeyan keskeytti ja de la Rosa ajoi viimeisenä maaliin. Monacossa Karthikeyan ylsi kauden toistaiseksi parhaimpaan suoritukseen ollen kilpailun 15., tosin keskeytysten avittamana. De la Rosan ajot päättyivät ensimmäisellä kierroksella lähdön jälkeen nähtyyn joukkokolariin. Kanadassa molempien kuljettajien matka katkesi parinkymmenen kierroksen jälkeen jarrujen hajoamiseen. Euroopassa molempien kuljettajien onnistui päästä jälleen maaliin kilpailun viimeisillä sijoilla kierroksen kärjelle jääneenä.
Elo (nimi)

Elo on suomalainen miehen etunimi ja sukunimi. Virossa se on naisen nimi. Sillä ei ole nimipäivää kalenterissa. Sukunimenä Elo oli 10. elokuuta 2020 yhteensä 2359 henkilöllä. Etunimenä Elo oli vuoden 2019 loppuun mennessä annettu noin 813 suomalaiselle miehelle ja ainakin 50 naiselle.
Virossa Elon nimipäivä on 27. syyskuuta.
Lähteet.
Leino (sukunimi)

Leino on suomalainen sukunimi. Sukunimenä Leino oli 18. maaliskuuta 2012 yhteensä 5 984 henkilöllä. Sitä esiintyy sekä vanhana että otettuna nimenä: nimi on alkujaan vanha karjalainen sukunimi, mutta 1900-luvulla sitä otettiin sukunimeksi muun muassa Helsingissä. Sen suosiota on lisännyt sanan "leino" kansallisromantiikkaan hyvin sopiva merkitys.
Opus mixtum

Opus mixtum (, sekoitettu) oli Antiikin Roomassa käytetty muuriytimen pinnoitustekniikka, jossa vuorottelivat luonnonkivi- (opus incertum tai opus reticulatum) ja tiilikerrokset (opus testaceum).
Menetelmä oli erityisen suosittu Hadrianuksen aikana toisen vuosisadan alussa.
Alavuden lentokenttä

Alavuden lentokenttä on Alavudella sijaitseva lentokenttä. Kenttä sijaitsee noin kolme kilometriä Alavuden kaupungin eteläpuolella, noin kilometrin päässä Kirkkojärvestä länteen päin. Kenttää käyttävät pääasiassa yleisilmailijat ja laskuvarjohyppääjät. Lentokentän ympärille on perustettu suojailmatila.
Kentällä toimii myös Alavuden Ilmailukerho, jolla on lentopetrolin tankkauspiste kentällä. Kentällä on myös kaksi lentokonehallia ja Alavuden Ilmailukerhon kerhorakennus.
Lentokentän kiitotie kunnostettiin kesällä 2013.
Alueella sijaitsee myös radio-ohjattavien lentokenttä.
Arkussa vainaan

Arkussa vainaan on suomirockyhtye Eppu Normaalin kappale ja singlejulkaisu vuonna 1993 julkaistulta "Studio Etana" -studioalbumilta. Single julkaistiin marraskuussa 1993. Singlen on tuottanut yhtyeen kitaristi Mikko "Pantse" Syrjä. Hän on myös säveltänyt "Arkussa vainaan" -kappaleen. Sen on sanoittanut yhtyeen laulaja Martti Syrjä. 
Nimikkokappaleen lisäksi single sisältää kappaleet ”Oppi tulee idästä” ja ”Hipit rautaa” (Woodstock Jam -versio). Ensin mainittu kappale on nauhoitettu 27. heinäkuuta 1993 Räikkärock-festivaalitapahtumassa Ylöjärvellä.
Martti Syrjän sanoituksia tutkinut Raisa Ylimartimo on todennut "Arkussa vainaan" -kappaleesta näin: "Arkussa vainaan on – – roolibiisi luuserista, jolla menee huonosti, eikä hän pysty purkamaan pahaa oloaan kuin hakkaamalla naistaan tai muita miehiä."
Karvounádes

Karvounádes () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 119 (vuonna 2011).
Karvounádes sijaitsee Kytheran keskiosassa. Se muodostaa laajemman kyläyhdyskunnan (Τοπική Κοινότητα Καρβουνάδων, "Topikí Koinótita Karvounádon"), johon kuuluvat varsinaisen Karvounádeen kylän lisäksi Ágios Ilías, Alexandrádes, Keramotó, Pitsiniánika ja Stathiánika. Koko yhdyskunnan väkiluku on 324.
Karvounádes on yksi saaren vanhimmista kylistä. Kylän nähtävyyksiin kuuluu Pyhän Georgioksen kirkko, jossa on taivaansininen kupoli. Karvounádeksen keskusaukiolla on kauppoja, leipomo sekä supermarket. Kylässä on myös saaren toinen apteekki. Enemmistö asukkaista saa elantonsa maataloudesta.
Thomas Thorstensen

Thomas Thorstensen (15. toukokuuta 1880 Stavanger – 18. kesäkuuta 1953) oli norjalainen voimistelija. Hän sai joukkueineen hopeaa vuoden 1908 kesäolympialaisissa Lontoossa ja voitti kultaa vapaan systeemin joukkuekilpailussa vuoden 1912 kesäolympialaisissa Tukholmassa. Hän oli Gabriel Thorstensenin veli.
Torleif Torkildsen

Torleif Torkildsen (12. toukokuuta 1892 Oslo – 7. lokakuuta 1944 Oslo) oli norjalainen voimistelija ja tennispelaaja. Hän kilpaili vuoden 1912 kesäolympialaisissa Tukholmassa osallistuen voimisteluun, jossa hän saavutti pronssia ruotsalaissysteemin joukkuekilpailussa.
Torkildsen edusti Norjaa Davis Cupissa viidessä maaottelussa.
Alfonso de Iruarrízaga

Alfonso Marcos de Iruarrízaga (s. 22. elokuuta 1957) on chileläinen ampuja. Hän sai hopeaa metsästyshaulikolla vuoden 1988 kesäolympialaisissa Soulissa. Hän kilpaili myös vuoden 1984 kesäolympialaisissa Los Angelesissa ja vuoden 1992 kesäolympialaisissa Barcelonassa.
Hänen valmentajansa oli Miguel Marentis.
Hän jäädä eläkkeelle vuonna 1995.
Hän on naimisissa Consuelon kanssa. Heillä on kaksi lasta.
Ultimate Motorsport

Ultimate Motorsport on brittiläinen pikkuformulatalli. Talli perustettiin vuonna 2007, jolloin talli kilpaili Britannian F3-sarjassa. Vuonna 2008 talli kilpaili Formula Renault 3.5 -sarjassa ranskalaisella lisenssillä sijoittuen sarjan toiseksi. Samana vuonna talli jatkoi Britannian F3-sarjassa. Vuonna 2009 talli kilpaili Superleague Formula -sarjassa valmistaen autot joukkueille Sevilla FC, Galatasaray SK ja Al Ain FC ja sijoittui sarjan yhdeksänneksi ja 11:nneksi. Samana vuonna talli sijoittui seitsemänneksi FR 3.5 -sarjassa vetäydyttyään sarjasta neljä kilpailua ennen kauden loppua. Tallin kalusto myytiin KMP Racing -tallille, joka käytti tallin autoja vuonna 2010.
Opus caementicium

Opus caementicium (, kivimurska) oli antiikin Roomassa käytetty rakennusmateriaali, josta seinä- tai muurirakenteen kantava ydin rakennettiin. Roomalaisen sementin sideaineena toimivat kalkki ja pozzolaani eli tuliperäinen tuhka, johon veden lisäksi sekoitettiin saatavilla olevaa kiviainesta. Tukirakenteita ei kuitenkaan käytetty. 
Opus caementiciumin ulkoasua pidettiin sen verran viimeistelemättömänä, että yleensä se pinnoitettiin erillisellä pinnoitusmenetelmällä, esimerkiksi marmorilevyillä.
Rocky Blue

Raquel ”Rocky” Blue on Zendaya Colemanin esittämä kuvitteellinen hahmo Disney Channelilla esitettävässä televisiosarjassa "Shake It Up".
Hahmo.
Rocky on Ty Bluen 14-vuotias pikkusisko. Hän on kasvissyöjä ja kannattaa eläinten oikeuksia. Rockyn paras ystävä on Cecelia Jones. Sarjassa hän ja Cecelia pääsevät "Shake It Up, Chicago!" nimiseen televisio-ohjelmaan, jossa he tanssivat lauantaisin.
Formula 3 Euroseries -kausi 2011

Formula 3 Euroseries -kausi 2011 oli Formula 3 Eurosarjan yhdeksäs kausi. Kausi alkoi Ranskan Paul Ricardin radalla ja päättyi Saksan Hockenheimringillä. Sarjan mestaruuden vei espanjalainen Roberto Merhi, toiseksi sijoittui saksalainen Marco Wittmann ja kolmanneksi espanjalainen Daniel Juncadella.
Tallit ja kuljettajat.
- "Kursivoitu", tarkoittaa vierailevaa kuljettajaa, joka ei ollut oikeutettu saamaan pisteitä. &lt;br&gt; 
R = Sarjan tulokas kaudella 2011 &lt;br&gt; 
FIA = FIA Formula 3 International Trophy
Cecelia Jones

Cecelia "CeCe" Jones on Bella Thornen esittämä hahmo Disney Channelilla esitettävässä televisiosarjassa "Shake It Up".
Hahmo.
Sarjassa Cecelia ja Rocky pääsevät "Shake It Up, Chicago!" -nimiseen TV-ohjelmaan, jossa he tanssivat lauantaisin. Cecelialla on 9-vuotias pikkuveli Flynn. Hänellä on myös lukihäiriö.
Jakovlev Jak-38

Jakovlev Jak-38 (, Nato-koodi Forger) on neuvostoliittolainen lentotukialuskäyttöön suunniteltu VTOL-suihkuhävittäjä.
Jakovlev Jak-38 kykeni hieman päälle tuhannen kilometrin tuntinopeuteen. Ensilento oli vuonna 1972. Aseistus oli kuudessa ripustuspisteessä ja saattoi painaa enimmillään 2 000 kg. 
Konetyypin siivet olivat tynkämäisen lyhyet. Sen saavuttamat lentoarvot eivät olleet muiden vastaavana aikana tuotettujen, maatukikohtiin turvautuvien ilmayliherruushävittäjien tasolla.
Mac Shit

Mac Shit on helsinkiläisen tuottajakaksikko K.V.N &amp; Lobon kolmas albumi. Se julkaistiin FJUU Recordsin kautta yhdessä Freaky Beats Productionsin kanssa 9. heinäkuuta 2012.
Vicente Iborra

Vicente Iborra de la Fuente (s. 16. tammikuuta 1988 Moncada, Espanja) on espanjalainen jalkapalloilija, joka edustaa Espanjan Primera Divisiónissa pelaavaa Villarrealia.
Ennen Leicesteriä Iborra toimi Sevillan kapteenina. Hän voitti espanjalaisseurassa kolmesti Eurooppa-liigan.
Seurajoukkueura.
Iborra on Levanten junioriakatemian kasvatti. Hänet nostettiin seuran edustusjoukkueeseen kaudella 2007–2008, joukkueen kärsiessä taloudellisista vaikeuksista ja tämän vuoksi myös pienestä pelaajapulasta. Hän teki ensiesiintymisensä Primera Divisiónissa 13. tammikuuta 2008 ottelussa Real Madridia vastaan.
30. maaliskuuta 2008 Iborra teki ensimmäisen maalinsa joukkueessa ottelussa Almeríaa vastaan.
Heinäkuussa 2017 Iborra siirtyi Sevillasta Leicesteriin neljän vuoden sopimuksella.
Töölön tavara-asema

Töölön tavara-asemaksi kutsutaan Helsingin päärautatieaseman länsi- ja luoteispuolella sijainnutta rautatiealuetta. Siihen kuuluivat suuri ratapiha sekä varastorakennuksia, joista merkittävimmät olivat . Tavara-asema aloitti toimintansa vuonna 1899, 37 vuotta sen jälkeen kun Suomen ensimmäinen rautatie Helsinki–Hämeenlinna-rata oli valmistunut. Tavara-asema toimi kaupungin tavaraliikenteen välityspisteenä ja työllisti ihmisiä kellon ympäri. 
Ratapihan kautta liikennöivät muun muassa Töölön sokeritehtaan rautatie ja Katajanokalle asti ulottunut Helsingin satamarata. Vuoden 1952 kesäolympialaisia varten tavara-asemalle rakennettiin ”Olympialaituri”, matkustajia palvellut väliaikainen rautatieasema.
Suurin osa alueen rakennuksista purettiin vuosina 1953–1956, mukaan lukien tavara-aseman eteläpuolella sijainnut Helsingin konepaja veturitalleineen. Finlandia-talon edustalta purettiin huomattava määrä kiskoja ennen kesän 1975 Etykin huippukokousta. Tavara­rata­pihan poistamista suunniteltiin pitkään, ja muun muassa liikekeskustan laajentamista alueelle harkittiin. Alun perin laitakaupunkina pidetty alue oli muuttumassa arvokkaaksi keskikaupunkitilaksi, jossa tavaraliikenne oli rasite. Tavara-asema junanvaunuineen tunnettiin myös asunnottomien suosimana paikkana erityisesti 1960-luvulla.
1960-luvulta alkaen liikennettä ja varastointia alettiin siirtää Pasilaan, ja Töölön tavara-asema lakkautettiin vuonna 1989. Sittemmin ratapiha ja makasiinit purettiin. Makasiiniraunioksi kutsuttu viimeinen osa VR:n makasiineista purettiin kesällä 2018. Nykyään alueella sijaitsevat Kansalaistori, keskustakirjasto Oodi, Musiikkitalo, Makasiinipuisto, Töölönlahdenpuisto, Töölönlahdenkatu ja Alvar Aallon kadun toimistorakennukset, kuten Biofore-talo. Alueen maaperä oli pahoin saastunut ja vaati mittavia maanvaihtotöitä ennen uudisrakennustöiden aloittamista.
Ossining

Ossining on kunta Westchesterin piirikunnassa New Yorkin osavaltiossa, Yhdysvalloissa. Ossining sijaitsee 50 kilometriä New Yorkista pohjoiseen, ja kaupunki tunnetaan etenkin New Yorkin osavaltionvankilasta Sing Singistä.
Vuonna 2014 Movoto-kiinteistöyhtiö valitsi Ossiningin New Yorkin osavaltion kymmenen parhaan asuinpaikan joukkoon. Myös muut kärkikymmenikön paikkakunnat sijaitsevat Westchesterin piirikunnassa.
Kirjoleukaperhonen

Kirjoleukaperhonen ("Micropterix aureatella") on erittäin yleinen ja Suomessa laajalle levinnyt pieni perhoslaji. Se kuuluu hyvin alkeelliseen leukaperhosten heimoon.
Koko ja ulkonäkö.
Kirjoleukaperhonen on helposti tunnistettava perhonen. Etusiipien pohjaväri on punertavan violetti, ja siivet ovat kauttaaltaan voimakkaan metallinkiiltoiset. Siiven poikki kulkee kaksi leveää kullankeltaista poikkivyötä, ja siiven kärkiosassa on kullankeltainen laikku, joka ei ulotu siiven ulkosyrjään. Takasiivet ovat harmaanruskeat ja etenkin kärjestään violetinhohtoiset. Ruumis on harmaa, mutta päälaella on keltaisia karvamaisia suomuja jotka antavat perhoselle pörröisen ulkoasun. Siipiväli on 8–11 mm.
Levinneisyys ja lentoaika.
Lajia tavataan koko palearktisella alueella. Suomessa kirjoleukaperhonen on heimonsa laajimmin levinnyt laji, ja sitä tavataan jokseenkin koko maassa pohjoisinta Lappia myöten. Perhosia tavataan touko-kesäkuun vaihteesta heinäkuun puoleenväliin.
Elinympäristö ja elintavat.
Kirjoleukaperhonen elää kosteissa kuusimetsissä ja soilla. Laji on päiväaktiivinen, ja aikuiset perhoset käyvät aterioimassa etenkin sarojen ("Carex") kukinnoissa, joiden siitepölyä ne syövät purevien suuosiensa avulla. Parveilulento, jonka aikana perhosia voi olla hyvin runsaasti, tapahtuu iltapäivän ja alkuillan aikana.
Toukka- ja kotelovaiheet ovat tuntemattomat.
Ravintokasvi.
Toukan ravintoa ei tunneta.